El trànsit pesat deixarà de circular pel Grau de Gandia el 31 de gener
17 gener 2020

## El trànsit pesat deixarà de circular pel Grau de Gandia el 31 de gener17 gener 2020Última actualització: 14 juliol 2025

![](../gestion/img/_AO_6355-copia.jpg)  
  

L'alcaldessa de Gandia, Diana Morant, i el president de l'Autoritat Portuària de València, Aurelio Martínez, han informat hui que el pròxim 31 de gener serà la data de l'obertura al tràfic de l'últim tram de l'accés Sud al port després de finalitzar els treballs per construir la nova zona d'entrada i eixida de camions al recinte portuari. Això vol dir que el trànsit pesat deixarà de travessar el Grau de Gandia, complint així una reivindicació històrica de la ciutadania que permetrà millorar la qualitat de vida dels veïns i augmentar la seguretat dels vianants.

L'anunci ha estat realitzat durant la celebració del primer Comité Assessor constituït per l'Autoritat Portuària de València (APV) en 2016 per a l'impuls de la integració territorial port-ciutat, presidida pel president de l'APV, Aurelio Martínez i l'alcaldessa de Gandia. Sobre la mesura, **Diana Morant** ha declarat que "_el 31 de gener a les 12 hores s'obrirà l'últim tram de l'accés Sud i suposarà un abans i un després per a la ciutat en general i per al Grau en particular, ja que seran més de 100 els camions diaris que deixaran de circular pel centre del Grau_". Els veïns, segons ha explicat l'alcaldessa, patien un impacte negatiu i "_aquest tipus de trànsit no ens permetia donar-li una normalitat a la zona. Ara, per fi, podrem abordar temes de futur en el Grau com la incorporació de nous carrils bici, implantació de sistemes de mobilitat sostenibles o estudiar la peatonalització d'alguns carrers_".

Sobre el futur dels espais portuaris que deixaran de ser utilitzats per l'APV, l'alcaldessa ha explicat que "aspirem a convertir aquest espai en una zona permeable per al Grau i pretenem convertir el port en un lloc obert a la ciutadania". "El que tenim clar és que el projecte que desenvolupem serà respectant l'essència del port i posant-lo en valor mitjançant l'adequació d'espais per a fer-los més amables".

Per la seua banda, **Aurelio Martínez** ha incidit en els futurs usos dels espais del port. "_Hem de repensar l'espai, potser plantegem un concurs d'idees perquè tenim uns tinglados meravellosos que hem de rescatar per posar-los al servei de la ciutadania. Treballarem de forma conjunta de la mà de l'Ajuntament de Gandia i és la nostra responsabilitat buscar solucions que ajuden a potenciar aquesta barriada de Gandia_".